જે એલિયન્સ આપણી પૃથ્વી પર મુલાકાત લે છે તેઓ અહીં વસી ગયા છે કે તેમનાં ગ્રહ પર પરત ફર્યા છે કે પછી આપણા પ્લાનેટની નજીક એમની કોઇ સ્પેસશીપમાં બેસી રહ્યા છે એ વાતનો ફ્રેડમેનને કોઇ અંદાજ નથી. પણ હા, યુએફઓનું આપણી પૃથ્વી પર વારંવાર દેખા દેવું એની પાછળ ઘણા મહત્વપૂર્ણ કારણો જવાબદાર હોઇ શકે. ધર્મ-સાંપ્રદાયિક ગુરૂઓનાં કહેવા મુજબ, આપણી આકાશગંગામાં આવેલા અબજો તારાની વચ્ચે માણસજાત સિવાયની ૫૦,૦૦૦ અન્ય એલિયન-પ્રજાતિનું અસ્તિત્વ સંભવ છે. પરંતુ એમાં પૃથ્વીને શિરમોર ગણી શકાય! ૧ લાખ પ્રકાશવર્ષનાં સીમિત દાયરાની અંદર આ તમામ એલિયન પ્રજાતિનું રહેઠાણ હોવાની સંભાવના સેવવામાં આવી છે. એનો સીધો અર્થ એ થયો કે, પ્રત્યેક એલિયન-પ્રજાતિ એકબીજાથી વધુમાં વધુ ૧૦૦૦ પ્રકાશવર્ષનાં અંતરે હોઇ શકે! સૂર્યની આજુબાજુનાં ૫૪ પ્રકાશવર્ષનાં પાડોશી વિસ્તારમાં આવેલા ૨૩૦૦ તારાઓમાંથી ૪૬નું વાતાવરણ અદ્દલોદલ સૂર્યની માફક છે. આથી તેનાં પર જીવસૃષ્ટિ હોવાની સંભાવના અનેકગણી વધી જાય છે. આપણે તો ફક્ત છેલ્લા ૧૦૦ વર્ષથી ટેક્નોલોજી ક્ષેત્રે પ્રગતિ સાધી શક્યા છીએ. પરંતુ એવા તો કંઈ-કેટલાય ગ્રહો હશે જે આપણા કરતાં હજારો-લાખો વર્ષ એડવાન્સ્ડ હોય! ૪.૫ અબજ વર્ષ જૂની આપણી પૃથ્વી હજુય અબજો વર્ષ સુધી અડીખમ રહેશે. શક્ય છે કે એ સમય દરમિયાન ઇન્ટરસ્ટેલર-ટ્રાવેલ સાવ સરળ બની જાય.